**Téma – Veľká noc**

Milí rodičia, počas tohto týždňa si môžete s deťmi pripomenúť sviatky Veľkej noci. Môžete sa spoločne porozprávať o rôznych zvykoch a tradíciách Veľkej noci. Teraz máte možnosť naplno si Veľkú noc užiť vo svojom domácom prostredí. Skúste sa s deťmi porozprávať o tom, ako to bolo kedysi. Na internete je veľa možností, videí, detských piesní, hier, ktoré si môžete s deťmi pozrieť a zahrať sa.

 Tu je pár nápadov: na papier A4 nakreslíme veľké vajíčko, ktoré si deti vyzdobia podľa vlastnej fantázie....kreslením, vymaľovávaním, nalepovaním vystrihnutých kúskov farebného papiera- vytvorením mozaiky, ak nemáme far.papier, môžeme nastrihať štvorčeky z časopisu

-z výkresu si deti vystrihnú predkreslené vajíčko a môžu ho vyzdobiť nalepovaním guľôčok, ktoré si vytvorili krčením z kúskov krepového papiera

-deti si môžu rozcvičiť ruky-zaspievajú pesničku „Každá rúčka má prstíčky, zovrieme ich do pestičky....“,deti môžu napodobňovať hru na píšťalke, na klavíri, na bubienku alebo napodobnia let motýľa, vtáčika...

-predkreslené vajíčko môžeme využiť na grafomotorické cvičenie-deti kreslia na vajíčko ceruzkami horizontálne, vertikálne línie, vlnovky alebo geometrické tvary – kruh striedať s trojuholníkom...následne si môžu kruh vyfarbiť červenou farbičkou....fantázii sa medze nekladú, dodržiavame správny úchop ceruzky a jej tlak na podložku, správne sedenie...

-na predkreslenú ovečku môžeme nalepovať kúsky vlny- snažíme sa ju zatočiť , akoby sme kreslili slimáčika...oči dokreslíme alebo nalepíme gombíky, či prírodný materiál...

-zdobenie veľkonočných vajíčok- výdušiek- mamička, otecko nám pomôžu vyfúknuť vajíčko, ktoré môžeme vyzdobiť prstovými farbami, nalepovaním farebných krúžkov, štvorčekov, vlny, špagátu.....výdušká mamička navlečie na farebné stužky a môžeme si nimi vyzdobiť halúzky z krútenej vŕby...

-aj škrupinu z vajíčka môžeme využiť- do obalu z vajíčok vložíme polovice škrupiniek, vložíme do nich vatu a môžeme vysiať Žeruchu siatu, polejeme, môžeme pozorovať ako klíči, rastie a o pár dní budeme mať krásnu zelenú výzdobu k veľkonočným sviatkom.

Skúste však využiť svoju fantáziu i fantáziu detí a okrem týchto nápadov nájsť aj nové  napr. na internete. Svoje výtvory si môžete odfotiť a neskôr si vytvoríme výstavku v MŠ. Vaše deti sú naozaj veľmi tvorivé, tak im nechajte priestor. Pomôžte im s pletením šibákov, ak vám to zdravie dovolí, s rúškom na ústach sa vyberte do prírody a nazbierajte si vŕbové prúty na zhotovenie šibáka. Príroda je mocná čarodejka, okrem darov (zlatý dážď, bahniatka, fialky...) vám dá dostatok energie a jarné slniečko vám pomôže tiež.

Okrem veľkonočných kraslíc môžete zhotovovať veľkonočných zajkov, kuriatka z rôzneho materiálu. Nechajte deti samostatne strihať, lepiť, zostrojovať. Hravo to zvládnu a budú sa tešiť zo svojho výrobku. Námety a postupy nájdete na internete. Stačí si už len vybrať a tvoriť.

S deťmi si môžete čítať rozprávku Ako išlo vajce na vandrovku. Nechajte deti vyjadriť pocity z prečítaného, nabádajte deti, aby rozprávali o obsahu rozprávky, aby vymenovali postavy v rozprávke a pod. Skúste doma pohľadať aj iné knihy, a každý večer deťom čítajte. Verím, že to veľmi ocenia.

Počas príprav na Veľkú noc (aj keď momentálne v obmedzenom režime) zavolajte svoje deti do kuchyne. Upečte spoločne nejakú chutný koláčik či veľkonočné jedlo. Zapojte deti aj do príprav v domácnosti. Nechajte deti robiť bežné domáce práce, určite to zvládnu a vy budete mať o prácu menej.

Zahrajte sa s deťmi pohybové hry ktoré určite poznáte zo svojho detstva(Kolo, kolo mlynské, Zlatá brána a pod.) Uvidíte tú zábavu 😊 Želáme Vám príjemné prežitie veľkonočných sviatkov v kruhu svojej rodiny a v zdraví...

Zdroj: MŠ Chtelnica